บสก.สบช่องพกเงินซื้อหนี้ เร่ขายคอนโด
โพสต์ทูเดย์ &#8212; โค้งสุดท้ายบสก. กำเงินสดกว่า 8,000 ล้าน ลุยซื้อหนี้เน่า 1.5 หมื่นล้าน คุยจีน-อาหรับ สนใจซื้อที่ดินเปล่า-คอนโดยกตึก
24 ก.ย. 2552

โพสต์ทูเดย์ — โค้งสุดท้ายบสก. กำเงินสดกว่า 8,000 ล้าน ลุยซื้อหนี้เน่า 1.5 หมื่นล้าน คุยจีน-อาหรับ สนใจซื้อที่ดินเปล่า-คอนโดยกตึก 
นายบรรยง วิเศษมงคลชัย กรรมการผู้จัดการใหญ่ บริษัทบริหารสินทรัพย์ กรุงเทพพาณิชย์ (บสก.) เปิดเผยว่า ในช่วงไตรมาสสุดท้ายของปีนี้ บสก.มีสภาพคล่องกว่า 8,000 ล้านบาท เพื่อเตรียมซื้อสินทรัพย์ด้อยคุณภาพตามเกณฑ์สิทธิ 1.5 หมื่นล้านบาท โดยขณะนี้ได้ยื่นหนังสือแสดงเจตจำนงการซื้อหนี้ของธนาคารกรุงไทย ธนาคาร แลนด์ แอนด์ เฮ้าส์ เพื่อรายย่อย บริษัท บริหารสินทรัพย์ สตาร์ สินทรัพย์รอการขายของธนาคารยูโอบี และบริษัทบริหารสินทรัพย์ เพทาย ของธนาคารกสิกรไทย รวมทั้งหมด 1,000 ล้านบาท 
สำหรับการซื้อหนี้ของธนาคารนครหลวงไทยมูลค่า 1.4 หมื่นล้านบาทนั้น อยู่ระหว่างรอผลการอนุมัติของคณะกรรมการธนาคารนครหลวงไทย ซึ่งคาดว่าจะได้ข้อสรุป ในปีนี้ และได้เตรียมเงินเดือนละ 200 ล้านบาท ประมูลซื้อสินทรัพย์ขายทอดตลาดจากกรมบังคับคดี 
“ขณะนี้เริ่มมีนักลงทุนทั้งในและ ต่างประเทศโดยเฉพาะจากประเทศจีน ประเทศอาหรับติดต่อเข้ามาซื้อสินทรัพย์จากบสก. โดยให้ความสนใจจะซื้อตึกทั้งอาคารและที่ดินเปล่า เนื่องจากราคาสินทรัพย์ไม่แพงนัก” นายบรรยง กล่าว
สำหรับแผนการตลาดในช่วงนี้ บสก.ได้นำคอนโดมิเนียมกว่า 800 ยูนิตทั่วประเทศ มูลค่าประมาณ 200 ล้านบาท มาลดราคาแบบล้างสต๊อก ผ่อนชำระกับบสก. ดอกเบี้ยต่ำเพียงเอ็มแอลอาร์ลบ 3% และได้นำห้องชุดจำนวน 100 ยูนิต มาจัดแคมเปญสมาร์ต คอนโดมิเนียม หรือคอนโดตกแต่งพร้อมอยู่ แถมเครื่องปรับอากาศ ปรับปรุงห้องน้ำ ในราคาเริ่มต้น 2.3 แสนบาทต่อยูนิต ผ่อนชำระเพียงเดือนละ 2,000 บาท 
นอกจากนี้ จะมีการเปิดโครงการ พออยู่พอกิน โดยนำที่ดินเปล่ามาตัดแบ่งขายแปลงละ 2.5 ไร่ ราคาไม่เกิน 2 ล้านบาท สำหรับคนที่สนใจซื้อเก็บไว้ในบั้นปลายของชีวิต